
Alfa-galaktozidos kötés bonthatóságának vizsgálata Bifidobacterium eredetű fehérjével

A bifidobaktériumok az emberi és állati bélrendszerben honos, jótékony mikroorganizmusok. E baktériumok intracelluláris alfa-galaktozidáz enzimük segítségével hasznosítják a nem emészthető, antinutritív alfa-galakto-oligoszacharidokat. TDK munkám célja egy bifidobaktérium eredetű, alfa-galaktozidáz tartalmú enzimpreparátum előállítása, hidrolízis és transzfer aktivitásának vizsgálata különböző α-galaktozidos kötést tartalmazó szubsztrátumokon.
Törzsszelekciós kísérlet eredményei alapján, a Bifidobacterium longum A4.8 törzset és raffinóz tartalmú tápközeget választottam a preparátum előállításhoz. A sejteket 24 óráig tenyésztettem, a fermentációt követően a centrifugálással kinyert sejteket French Press nagynyomású homogenizátorral feltártam. A kinyert extraktumot liofileztem, majd 4 °C-on tároltam. Megállapítottam, hogy a liofilizátum grammonként 0,227 g fehérjét tartalmaz és 974 U/g alfa-galaktozidáz aktivitással rendelkezik.
A preparátum felhasználásával biokonverziós kísérleteket végeztem különböző α-galaktozidos kötést tartalmazó szénhidrátokon (melibióz, raffinóz, guar eredetű galaktomannán). Adott reakciókörülmények között az enzimpreparátum hidrolizálta a raffinózt és a melibiózt. Kísérleteim bizonyították, hogy melibiózon a preparátum hidrolízis mellett galaktozil-transzfer reakciót is katalizál, mellyel triszacharidok szintetizálhatók (maximális hozam1,62 g/100 ml).
Raffinóz esetében galaktóz mellett glükóz és fruktóz felszabadulást is regisztráltam, amely arra utal, hogy a preparátum alfa-galaktozidáz mellett tartalmaz béta-fruktozidáz enzimet is. E szubsztrátum esetében is detektálható volt magasabb polimerizációs fokkal rendelkező oligoszacharidok képződése (elért maximális koncentráció 0,52 g/100 ml DP4).
TDK dolgozatom bemutatása óta további méréseket valósítottam meg. Meghatároztam a preparátum béta-fruktozidáz aktivitását. Megállapítottam, hogy a preparátum szacharózon is katalizál transzfer reakciót. A reakció során egy a szacharóztól eltérő kémiai szerkezetű diszacharidot is detektáltam.
Elért eredményeim alapján lehetőség nyílhat új prebiotikus oligoszacharidok előállítására. További kutatásaim kiterjedtek a főkomponensként α-galaktozidáz enzimet tartalmazó enzimpreparátum kísérő aktivitásainak meghatározására, valamint különböző szénhidrátok alkalmazásával oligoszacharid szintetizáló képességének meghatározására.
Kutatómunkámat a TÁMOP-4.2.1./B-09/1-KMR-2010-0005, TÁMOP-4.2.2/B-10/1-2010-0023 és NTP-TDK-13-072 projektek támogatják.



